bb.is | 20.06.2002 | 17:01Dæmdur fyrir að spilla friðlandiLiðlega hálffimmtugur maður, búsettur í Reykjavík, var í Héraðsdómi Vestfjarða í dag dæmdur til greiðslu 80.000 króna sektar til ríkissjóðs fyrir að hafa spillt friðlandi í hólmanum Arnarstapa í Miðhúsaeyjum í Reykhólahreppi. Var manninum gefið að sök að hafa spillt mögulegu arnarvarpi með því að hafa rekið niður þrjá staura um mannhæðarháa, staðsetta þannig að staurar voru skammt innan við brún stapans beggja vegna og einn staur þar á milli, strengt band á milli stauranna og einnig til hliðar út frá endastaurum í tréhæla í jörðinni, og með því að fara í land í Hrísey í Miðhúsaeyjum í Reykhólahreppi, sett 4 tréfjalir yfir syllu nyrst á eynni þannig að þær náðu frá klettabrún ofan við sylluna og niður á brún hennar frá öllum hliðum í þeim tilgangi að hindra arnarvarp í arnarlaupum á fyrrgreindum stöðum, og með því raskað hreiðurstað arna og spillt friðlýstum náttúruminjum, eins og segir í málshöfðun sýslumanns.Maðurinn krafðist sýknu. Játti hann því að hafa reist umrædd mannvirki til að koma í veg fyrir arnarvarp, enda ylli varpið sér búsifjum með usla í æðarvarpi. Taldi hann háttsemina ekki varða refsingu.
Ákærði hafði áður verið sakfelldur fyrir að hafa brotið gegn lögum um sinubrennur og meðferð elds á víðavangi með því að brenna sinu í Arnarstapa, en var þá jafnframt sýknaður af sakargiftum um að hafa raskað hreiðurstað arna með þeirri háttsemi. Ákvörðun refsingar var þá frestað skilorðsbundið í tvö ár en dómurinn tekinn upp nú þar sem ákærði hélt ekki skilorð.
Við ákvörðun refsingar var litið til þess að ekki var um varanleg spjöll að ræða og auðvelt ætti að vera að koma friðlandinu í samt lag. Dóminn kvað upp Erlingur Sigtryggsson að dómfellda fjarstöddum.Til baka - Prenta frétt - Senda frétt - Senda á Facebook - bb.is | 24.10.16 | 07:29